Burjassot dirigeix la seua mirada a Nepal amb l’exposició fotogràfica de Rosa Real
2025-07-24

“Si m’haguera de definir amb una sola frase, diria que sóc una enamorada de les muntanyes. I, molt especialment, de les altes muntanyes”. Amb aquesta carta de presentació, la muntanyenca Rosa Real Soriano arribarà a Burjassot, el pròxim 10 de desembre, per oferir “Una mirada sobre Nepal”. No és una mirada qualsevol, ja que es tracta de la seua, la seua particular mirada, captada a través de l’objectiu de la seua càmera, dirigida cap a aquest país, Nepal, tan bell i tan castigat, al mateix temps.

L’exposició fotogràfica que presenta Rosa Real romandrà, en la Cafeteria Les Arts de la Casa de Cultura de Burjassot (Sala C), fins al 29 de gener de 2016. La mostra arreplega una col·lecció de fotografies captades al llarg del seu últim viatge a Nepal, realitzat en 2010. Durant el viatge, segons conta Rosa, l’expedició va dur a terme l’ascensió a una muntanya mítica de l’Himàlaia: l’Ama Dablam que, si bé no pertany al selecte club dels “huit mils”, amb els seus 6.812 metres, presumeix de ser una de les muntanyes més belles del món i de ser símbol, també, dels habitants de la vall de Khumbu.

No obstant açò, amb aquestes cartolines de 20 x 30 cm que inundaran d’impressionant naturalesa la Cafeteria Les Arts, Rosa no solament pretén mostrar l’aspecte esportiu de l’escalada de muntanya sinó, també, els altres “camins” que implica una ascensió: els preparatius d’un viatge amb moltes incògnites i poques certeses, els llaços personals que es creen, la contacte amb la cultura del lloc, les seues gents, l’adaptació a condicions climatològiques extremes o la trobada amb paisatges grandiosos, entre altres aspectes que Rosa explica amb xicotets textos que acompanyen a les fotos.

Aqueix mateix dia, el 10 de desembre, a les 19 h, i com a complement ideal a la inauguració d’aquesta mostra, Rosa Real, representant al Club Integral de Muntanya, oferirà una xerrada-col·loqui per presentar el projecte “Nepal ens necessita”, que té com a objectius la recollida de fons i ajuda humanitària per al poble nepalés de Haku.